Liberal Democrats: Umongameli Mugabe Wephulelwa Ilungelo Lakhe
Ibandla lama Liberal Democrats lithi lidinga amagqwetha amalungelo oluntu azakuyelwela uMugabe emthethwandaba ngoba bekholwa ukuthi kulabathile abambamba ngamandla ukuthi aqhubeke esembusweni.
JOHANNESBURG — Ibandla elitsha elisanda kubunjwa elamaLiberal Democrats lithi liphakathi komkhankaso wokudinga amagqwetha ezamalungelo oluntu azakuyelwela umongameli Robert Mugabe emthethwandaba ngoba bekholwa ukuthi kulabathile abambamba ngamandla ukuthi aqhubeke elokhu ebusa. Osaphethe isikhundla somkhokheli waleli bandla uDr Vusumuzi Sibanda uthi bazakhweza loludaba emthethwandaba besebenzisa umthetho okhuthaza ukuvikelwa kwamalungelo asebekhulile. USibanda uthi inyathelo labo leli libangelwe yizehlakalo ezinengi esezenzakale empilweni kaMugabe, ezikhombisa ukuthi ubanjwa ngamandla ukuqhubeka ebusa. . Osaphethe isikhundla sesikhulumeli sebandla leli, umnumnzana Farai Goodmore Mudzembwe, uthi baphakathi kwamalungiselelo okuyacela umthethwandaba ukuthi uvikele umongameli Mugabe. USibanda uthi kusegcekeni emuntwini wonke ukuthi ngobani ababamba ngamandla umuntu omdlala ukuthi enze ulutho angalufuniyo. Lokhuke uthi kuphambana lomthetho wokuvikelwa kwamalungelo asebekhulile. UMudzembwe yena uthi kuyazakala njalo ukuthi kungani laba bantu bencedisana ukuhlukumeza umongameli Mugabe. . USibanda yena uthi, kungumlandu wesizwe sonke ukuvikela amalungelo asebekhulile kugoqela lomongameli Mugabe. Bakhonake abathi lelinyathelo ngeke liphumelele kodwa bayavuma ukuthi liqakathekile, ekuvezeni sobala ukuthi umongameli usekhulile sekufanele aphumule.